*Ivan Šaško*

*pomoćni biskup zagrebački*

**Uvod i homilija**

u Misi bdjenja svetkovine Uznesenja Blažene Djevice Marije

**prigodom blagoslova**

**obnovljene kapele Uznesenja BDM u Sošicama**

*Subota, 14. kolovoza 2021., u 17 sati*

Dragi subrate u biskupstvu Nikola, dragi župniče velečasni gospodine Ivane i ostala braćo svećenici, sestre redovnice, dragi župljani i hodočasnici, braćo i sestre!

Poznati su u svijetu **primjeri takozvanih crkava-blizanki**, osobito iz vremena baroka, kada su **u gradovima oblikovani trgovi** upravo građenjem **dviju vrlo sličnih crkava jedne pored druge** (na primjer: u Rimu na 'Narodnome trgu' ili 'Venecijanskome trgu': *Piazza del popolo; Piazza Venezia*); poznate su i na drugim mjestima **crkve sagrađene jedna do druge** (na primjer u: Torinu, Barolu, Lindau, Erfurtu, Atitlanu u Gvatemali). I u Hrvatskoj postoje **proširivane crkve lađama**, tako da naizgled dvije crkve tvore jednu cjelinu; poznati su slučajevi gdje **se na raznim razinama u istoj crkvi nalazi više liturgijskih prostor**a. Postoji ponegdje **stara crkva i do nje nova** čak i s istim titularom (na primjer: Vilpian, u talijanskome Južnom Tirolu, blizu Bolzana)

No, svakako ova crkva svetih Petra i Pavla i kapela Uznesenja Blažene Djevice Marije, jedna do druge, pripadaju rijetkim primjerima duhovnoga i arhitektonskoga zajedništva, osobito kada se radi o dvama obredima unutar iste Katoličke Crkve.

Radujem se što mogu biti s vama u slavlju ***Mise bdjenja*** kojom liturgijski započinje proslava svetkovine Marijina uznesenja, ovdje u Sošicama, **u obnovljenoj kapeli koja nosi upravo taj naslov**.

A što može o obnovi govoriti snažnije od Uznesenje u nebo dušom i tijelom? Ovako obnovljena kapela potiče i nas na obnovu Božjom milošću, na prihvaćanje Duha Svetoga koji obnavlja lice zemlje, ali i na zahvalnost svima koji su pridonijeli obnovi ovoga doma Crkve u kojemu prepoznajemo i susrećemo dar Božje blizine. Tako u izvanjskoj ljepoti ovih dviju ljepotica susrećemo utjehu i snagu zagovora u otajstvu početaka Crkve u Bogorodici Mariji i Apostolskim prvacima Petru i Pavlu.

U tim dvama titularima **sažeta je povijest spasenja u Isusu Kristu i naša kršćanska vjera u Božju ljubav** koja se utjelovila i koja je rođena od Djevice Marije; vjera **u Crkvu, sakrament spasenja**, u kojemu smo dionici dara nebeskoga kraljevstva i vječnoga života, naviještanoga i svjedočenoga životima apostola.

Ove **dvije crkve ne govore samo o dva obredna jezika, nego o povezanosti zemaljskoga i nebeskoga**, ljudskoga i božanskoga, vidljivoga i nevidljivoga; govore o našoj malenosti i o našoj veličini u Bogu.

Braćo i sestre, **naš život treba nove početke i voli obnavljanja**. Radujemo se kada se oronulo osvježi, kada se nestabilno učvrsti, kada se ranjeno iscijeli, a nagrđeno uljepša. Tako je i s našim životima, kada grijeh radost pretvori u tugu i kada nas poljulja u našim sigurnostima.

Na početku ovoga slavlja **zazivamo blagoslov na vodu** kojom ćemo poškropiti ovu našu zajednicu, **u spomen na krštenje koje čisti od grijeha**, kojim smo obnovljeni i preporođeni na novi život. Istom vodom poškropit ćemo i zidove Kapele, jer njeni zidovi izvanjski govore o našoj vjeri i o našemu srcu.

**Homilija**

Liturgijska čitanja:

1Ljet 15, 3-4.15-16; 16, 1-2; Ps 132, 6-7.9-10.13-14;

1Kor 15, 54-57; Lk 11, 27-28

**1.** **Bez prisutnosti neba**, sve u životu pa i sam **život ostaje nedorečen, neostvaren**, nerazumljiv i – što je još važnije – **bez istinske radosti**. Zato je u ovome slavlju za našu vjeru vrijedno **uočiti tri istaknute stvarnosti** u navještenim čitanjima.

Knjiga Ljetopisa progovorila nam je o ***unošenju Kovčega Saveza*** u šator koji je podigao David; sveti Pavao piše o danu u kojemu će naše ***tijelo biti zaodjeveno u neraspadljivost***; Evanđelje nam je donijelo ***usklike blaženstava***. U svakome od tih navještaja zrcali se **otajstvo Marijina uznesenja** i tako je blisko našemu vjerničkom iskustvu.

Kovčeg Saveza ili Škrinja zavjeta – neraspadljivost ili pobjeda – blaženstvo slušanja i prihvaćanja.

Najprije je Uznesenje u slici Kovčega, jer je **Marija, istinska Škrinja** onoga zavjeta koji je Bog darovao čovjeku **utjelovljenjem Isusa Krista**. Uznesenjem je ona uvedena u nebesko Božje svetište. Izabrani je **narod bio presretan što je mogao vratiti taj znak prisutnosti Boga**, nakon progonstva kao posljedice jedne izgubljene bitke protiv Filistejaca. U Kovčegu su **čuvane ploče na kojima je Mojsiju darovana zapisana Božja riječ**, deset bisera Riječi života. One odražavaju vjernost kojom Bog ostaje uz svoj narod, smjerokaz i sigurnost.

Zato u prvome navještaju jasno čitamo poziv na radost. Ta je radost još veća pred Marijom, koju u Litanijama zazivamo zazivom: *Škrinjo zavjetna.* U njoj je riznica Božje blizine, milosrđa, proslavljene ljudskosti snagom Božjega Duha; u njoj nam pogled seže do Novoga i vječnoga saveza; u njoj smo i mi u Škrinji vječnosti, zahvaćeni darom besmrtnosti.

**2.** Na taj se navještaj nadovezuje drugi **iz Poslanice Korinćanima o pobijeđenoj smrti, o našoj neraspadljivosti**. U Marijinu uznesenju i mi smo dionici Kristove pobjede, povezani s njime i njemu pritjelovljeni, u vjeri, nadi i ljubavi **iščekujući ispunjenje uskrsnuća mrtvih**, iščekujući da i naše tijelo uskrsnućem bude preobraženo.

Marija je prva koja potpuno sudjeluje u Kristovoj pobjedi nad smrću.

U toj vjeri, **pred tolikim znakovima umiranja**, pred tolikim oblicima smrtnosti i oduzimanja zemaljskoga života, i mi s Apostolom ispovijedamo: ***Pobjeda iskapi smrt****.* I pitamo: *Gdje je, smrti, tvoja pobjeda?*

Upečatljivo je da sveti **Pavao pred nas stavlja sliku ispijanja, gutanja smrti**. Isus **na križu 'upio' je smrt**, apsorbirao ju – kako prevodi latinski prijevod. Njegova žeđ na križu, njegova ljubav prema nama **mogla je biti utažena samo pobjedom nad smrću**, kada se činilo da je smrt uspjela svladati Ljubav.

Marija je i pod križem čuvala vjeru, odjevena u poslušnost i neraspadljivost Božje riječi; u blaženstvo svoje pripadnosti Bogu.

**3.** Žena u mnoštvu, zadivljena onime što je vidjela i čula, dok je Isus činio čudesna djela i dok je govorio kao onaj koji ima vlast, kao nitko prije njega, uskliknula je pohvalu njegovoj majci. No, teško da bi ponovila tu rečenicu, gledajući Mariju na Kalvariji.

Zato **Isus izgovara blaženstvo koje može podnijeti i Kalvariju**; koje i u najvećim trpljenjima daje smisao: *Još blaženiji oni koji slušaju riječ Božju i čuvaju je!* Isus **iz zemaljskoga, tjelesnoga odnosa prelazi u dublji, plodonosnij**i. Marija je slušala Božju Riječ: najprije je bila **otvorena Riječi i prihvatila da se u njoj utjelovi** (usp. *Lk* 1, 26-38); prepoznavala je tu **Riječ u susretima i događajima** (usp. *Lk* 1, 46-56); pred djelima te Riječi **pjevala je i nosila nadu** (usp. *Lk* 2, 1-20); razmatrala je **Riječ u svome srcu** (usp. *Lk* 2, 21-32); slijedeći Božju volju **i sama je bila znak osporavan** (usp. *Lk* 2, 33-38); u brižnosti je **otvarala prostore za radost Riječi**, da ju drugi mogu osjetiti, prepoznati, dodirnuti i zagrliti.

Sve to potvrđuje Isusovo blaženstvo koje ne umanjuje Marijinu veličinu, nego nas – štoviše – združuje s Marijom.

S **Marijom se radujemo** što je prihvatila Božju volju, utjelovila Božju riječ, dala joj da raste. Od nje učimo kako Riječi **dopustiti da nas oblikuje** i onda kada ju ne razumijemo **i kada zbog nje treba trpjeti**.

**4.** Povezujući tri riječi: ***škrinja, pobjeda i poslušnost*** spajamo: prošlost, sadašnjost i budućnost.

Znamo da se u škrinji **čuvaju dragocjenosti** (materijalne ili osjećajne, svejedno); znamo da se u nju poseže da bi se **spomenulo vrjednota koje uspijevaju preživjeti**; da se iz škrinje vadi **blago u posebnim prigodama**. I ovdje su Mariji donošeni darovi našega naroda **iz škrinja odanosti i zahvale**; ovdje čuvani kao riznica duha u koju se mogu zagledati, razmatrati ju, pronaći utjehu svi koje je život udaljio od Boga i Crkve; koji su zarobljeni u zamku grijeha, koji su **ranjeni životnim lutanjima, koji traže uporište spomena i novu snagu**. I ovdje je **dio hrvatske duhovne škrinje** u kojoj su dragocjenosti za kojima danas posežemo.

Čuli smo Božju riječ koja u središtu **ima dva blaženstva** ili dva dijela istoga blaženstva, tako **važna i za hrvatsku sadašnjost**. Čuli smo ih. **Želimo li ih i poslušati**?

Najprije **blaženstvo roditeljstva, blaženstvo majčinstva**: *Blažena utroba koja te nosila.* Iz naše Škrinje prolama se **govor o majčinu krilu, o tome predvorju ljudskoga rođenja**; o krilu u kojemu je zakriljen čovjek, otajstvo Božjega dara života koji se povjerava čovjeku, njegovu poštovanju i brižnosti. **Čujemo li to blaženstvo**, dok znanstvenim otkrićima, suvremenim sredstvima imamo dostupnost **promatrati prve titraje života, ući u prostor najvećega čuda** – vidjeti život u krilu majke?

Ako pogazimo taj prvi dio blaženstva, drugo će nam biti potpuno nerazumljivo. **Ako ne prihvaćamo blaženost ljepote stvaranja, tada nema mjesta za Boga**, nema mjesta divljenju i nema mjesta slušanju. Škrinja je zatvorena, jer nemamo srca da bismo vidjeli ni ušiju da bismo čuli.

**5.** Marija se **u našoj povijesti očitovala kao znak Božje pomoći u tjeskobama i prijetnjama** cijelomu narodu, znak s kojim su bili suočeni i koji vide i neprijatelji kada nasiljem posegnu za Škrinjom koja se otvara jedino ljubavlju.

Ta je istina **pred nama da bismo vidjeli druge znakove Božje blizine** u trenutcima kada se čini da nema izlaza, kada se čini da nestaje nada, da je oduševljenje ugašeno.

Božja se snaga uvijek očituje kada su ljudi ponizni, spremni na žrtvu, nesebični i žive s pouzdanjem u Gospodina. Tada ono što je izgledalo završetkom i porazom biva preobraženo u pobjedu. Ali, ako ne zavirimo istinom u našu prošlost; ako ju ne čitamo prisutnošću Božjega Duha i previdimo zagovor nebeske Majke, suočeni smo s nedostatkom radosti, s nastojanjima svedenima na zemaljsko i s neprestanim traženjem sigurnosti koje pružaju mir.

**6.** ***Još blaženiji koji slušaju Božju riječ i čuvaju je****!* **Ima li mjesta** u našemu osobnom životu, u životu Crkve, u životu hrvatske domovine za to blaženstvo?

Ova bi proslava bila **zatvorena škrinja**; ona bi pokazivala da smo povjerovali da je smrt jača od života, da je grijeh snažniji poticaj od milosti, ako Božja riječ po nama ne bi bila **prisutna u međusobnim odnosima, u obiteljima, u uređenju društva,** u odgoju i obrazovanju, u brizi za najpotrebitije…

Apostol pita: *Gdje je, smrti, tvoj žalac?* Na latinskome je 'žalac' preveden riječju *stimulus*, a žalac smrti, ***stimulus mortis***je grijeh. Dakle, sveti Pavao pita smrt, ali i nas: ***Što nas stimulira*, što nas potiče i pokreće**; prema čemu težimo?

I ovdje **na Žumberku puno toga govori koliko nas obilježuje ljubav prema Majci Božjoj**, a po njoj ljubav prema našemu Gospodinu. I ovdje susrećemo **pružene ruke čovjeka prema nebu i pomoć Posrednice milosti** koja nam dopušta osjetiti i radost i nebo bližim.

Koliko li je samo ljudi bilo **zagledano u ove crkve kod rastanka**, da bi njihovu **sliku nosili utisnutu u srcima daleko od Žumberka**. Koliko ih je bilo **obradovano** kada su ih ponovno ugledali, **vraćajući se u svoj rodni dom**! Kolike su ispraćale i kolike dočekale... Možemo biti sigurni i da su barem neki od ljudi, **vođenih na stratište jame 'Jazovka',** vidjeli ove crkve i po njima **osjetili blizinu trpećega Krista**, i utjehu našega Spasitelja.

U svetkovini Uznesenja, na ovome mjestu, **sva patnja duše i tijela**, sva nepravda i nasilje, zlo naneseno mržnjom odražava se u novome smislu. Jer ovdje je **sažet naš život koji nam je Bog darovao da u Kristu bude proslavljen**: u vjeri koju su nam **prenijeli apostoli**; u sigurnosti nebeskoga zajedništva, kada će Gospodin **naše smrtno tijelo *suobličiti tijelu svome slavnome****.*

**7.** Braćo i sestre, **Škrinja je otvorena**, **Pobjeda ostvarena, Dodir omogućen**. Sve je tako blizu. **Nedostaje samo naše srce**, spremno pristupiti Bogu koji nas je stvorio za neraspadljivost. Nju živimo po euharistiji. U ljepoti ovoga mjesta lakše nas zahvati istina da je nebo među nama i u nama.

Škrinjo zavjetna, Majko i Ljepoto nebeskoga Dodira, moli za nas!

Amen.